作者:柴望
標題:摸魚兒
內容:這情懷、怎生消遣。思量只是悽怨。一春長為花和柳，風雨又還零亂。君試看。便杜牧風流，也則腸先斷。更深漏短。更聽得杜宇，一聲聲切，流水畫橋畔。人間世，本只陰晴易換。斜陽衰草何限。悲歡畢竟年年事，千古漫嗟修短。無處問。是閒倚簾櫳，盡日厭厭悶。浮名盡懶。但笑拍闌干，連呼大白，心事付歸燕。